
Tájékozás végrehajtása Nap-mérések segítségével

Az égitestek, illetve azon belül a Nap segítségével végzett helymeghatározás alkalmazása a modern földmérésben a GPS technológia elterjedése miatt, nem túl népszerű, s nem túl ismert eljárás, így a TDK dolgozatom fő témája egy tetszőleges földi irány azimutjának meghatározása Roelofs-prizmával végzett Nap-észlelésekkel.

A feladat mérései a Budapesti Műszaki és Gazdaságtudományi Egyetem R épülete előtt található pillérről, Geodimeter 500 mérőállomás használatával történtek. A dolgozat részletesen ismerteti a mérési eljárás menetét, a Roelofs-prizma működési elvét, illetve a mérési eredmények feldolgozásának módozatai közül az úgynevezett ’’óraszöges’’ azimutmeghatározást.

A vizsgálat keretében végzett mérések eredményét több ismert irányra mért tájékozás eredményével hasonlítottam össze. A tapasztalataim szerint a tájékozás pár másodperc pontossággal elvégezhető. A napra végzett tájékozás egyik fontos hibaforrása a Nap folyamatos követése, melynek pontossága, egy ATR-s mérőállomásra rögzített CCD-kamerás kiépítés esetén javítható. Jelen kutatást ennek megfelelően egy hosszú távú fejlesztés első lépéseként tekintem.



